Pål Magnus' trikkeopplevelse gikk rett hjem til tusenvis på Facebook
HVERDAGSHELT: Trikkesjåføren Waqas Arif imponerte alle trafikantene da han på kontrollert vis dirigerte rushtrafikken i Hegdehaugsveien, etter at trikken hadde fått fullstendig stans i den populære handlegaten. Foto: Pål Magnus Tømmervold
En relativt uvanlig episode i travle Hegdehaugsveien er blitt en stor snakkis i de sosiale mediene. - Jeg gjorde bare det lille ekstra, sier hovedpersonen selv.
Publisert: 08.08.2017 kl 13:53
Sist oppdatert: 16.08.2017 kl 09:31
HOMANSBYEN/RØA: – Sporveiens trikkesjåfør, Waqas Arif (27), opptrådte på en så inspirerende og respektabel måte at en Facebook-hyllest var på sin plass! Ikke bare viste han faglig dyktighet, men også en arbeidsmoral som er et eksempel til etterfølgelse, sier Pål Magnus Tømmervold, som til daglig jobber som journalist i Akersposten.
Det var mandag ettermiddag i 16.30-tiden at vår mann ble vitne til det som i skrivende stund har fått nesten 7 000 likes og en haug med delinger på Facebook (les innlegget nederst i denne artikkelen).
– Jeg gikk til Homansbyen og så raskt at det sto parkert en trikk som sperret ett av kjørefeltene. Den lite praktiske stansen sørget naturligvis for trafikale utfordringer midt i rushtiden ved krysset Hegdehaugsveien/Oscars gate,sier Tømmervold.
Den Akersposten-ansatte forteller han deretter så trikkesjåføren gå ut av trikken, for så å stille seg opp ved det aktuelle veikrysset og dirigere trafikken på profesjonelt vis.
– Han fremsto myndig, med rak rygg og en stor porsjon tålmodighet overfor bilister, som kom fra venstre og høyre, og forfra og bakfra, der han sto relativt lettkledd i øsende regnvær. Takket være det forbilledlige initiativet fra trikkesjåførens side, gled trafikken videre på smertefritt vis,sier Tømmervold – og legger til:
– Jeg måtte etter hvert haste videre, men passet på å fortelle den søkkvåte trikkesjåføren at jeg var imponert over jobben han gjorde. Da takket han på ydmykt vis, og sa at han var glad for ordene mine. Han fremsto i det hele tatt som et alle tiders menneske og en respektabel Sporveien-ansatt som kollegene kan være stolte av, sier Tømmervold, som etter opplevelsen skrev et innlegg på Ruters Facebook-side, for å takke hverdagshelten for innsatsen.
INGEN TEGN TIL PANIKK: Midt i rushtiden - og i høljregn - tok Waqas Arif ansvar for at trafikken gikk sin vante gang ved Homansbyen. Foto: Pål Magnus Tømmervold
Flere av leserne har også latt seg begeistre av hendelsen.
«Godt noen legger merke til positive ting også. Ikke bare setter seg på rævva og klager over alt mulig»
«Så flott gjort! Stå i rushen å dirigere bilister med lavt blodsukker fortjener high five. Handlingens mann her er virkelig løsningsorientert og eksemplarisk»
«Han er er flott eksempel ALLE buss og trikkeførere i landet burde følge»
«Godt med en liten solskinnshistorie for en gangs skyld.Vanligvis er det jo bare gapestokken som er overaktiv»
«Takk Pål for at du fortalte denne fine historien. Vi er stolte av å jobbe med Waqas Arif».
Pål Magnus forteller avslutningsvis at godeste Waqas skrev en personlig hilsen til ham og takket for initiativet på Facebook.
– Jeg fikk en hilsen fra det helten beskrev som trikkefamilien, der han også blant annet skrev at han var rørt og at jeg var et godt menneske. Akkurat det satte jeg pris på å høre fra selveste Waqas! For meg er han en stor personlighet som fortjener plass i Sporveiens hall of fame, sier Tømmervold.
Så hva sier hovedpersonen selv et snaut døgn etter opptrinnet i Homansbyen?
– Pål Magnus har gjort meg til stjerne denne dagen, sier Waqas, når vi ringer ham for å høre hvordan det siste døgnet har vært.
27-åringen er derimot ytterst ydmyk i lys av den forbilledlige jobben han gjorde i det aktuelle veikrysset.
– Jeg synes ikke jeg fortjener så mye ros, men alle tilbakemeldingene er overveldende. Jeg gjorde egentlig alt på sparket, og har ingen erfaring med dette. Det som skjedde var at jeg hadde mistet lufttrykket i trikken. Da tar det gjerne litt tid før trikken bak kommer for å fylle på luft nok til å kunne slepe den. Da tenkte jeg: dette går ikke!, sier Waqas.
Han forteller at det raskt begynte å bli mange bilister på stedet, som slet med å ta seg frem på grunn av trikkestansen. Han beskriver situasjonen som kaotisk.
– Jeg tenkte at det kom til å bli helt sykt om jeg ikke foretok meg noe. Jeg gikk derfor ut for å dirigere, noe jeg ikke har opplæring i. Da politiet kom tenkte jeg at jeg kunne gå inn og sette meg i trikken igjen, men jeg ble stående ute og dirigere i over 40 minutter, sier Waqas og ler.
Sporveiens nye superhelt sier han har jobbet som trikkesjåfør siden sommeren 2014, men at det i går ble en spesiell arbeidsdag.
– Facebook-innlegget ble emosjonelt for meg, fordi jobben vår er å hjelpe andre. Når du kommer på jobb som trikkefører vil du bistå på best mulig vis, yte god service og gjøre det lille ekstra - og jeg gjorde bare det lille ekstra,forteller Waqas - og legger til at det fortsatt ikke har tikket inn noen frierier.
– Det har vært mange rørende tilbakemeldinger, og jeg vil gi mannen bak Facebook-innlegget en stor takk. Jeg var forresten så våt at jeg frøs hele veien tilbake til Grefsen, avslutter Waqas.
Les innlegget i sin helhet nedenfor:
POPULÆRT INNLEGG: Ordene og rosen fra Pål Magnus på Ruters Facebook-side har i skrivende stund blitt likt av 4 500 lesere. Foto: Skjermdump: Facebook